এ বার লোকসভা ভোটে ‘গুরু’ আর ‘চেলা’র ঘুম একই সঙ্গে ছুটিয়ে দেবেন বলে জানালেন বহুজন সমাজ পার্টি (বসপা) নেত্রী মায়াবতী। আসন্ন লোকসভা ভোটে উত্তরপ্রদেশে ‘চিরশত্রু’ সমাজবাদী পার্টি (সপা)-র সঙ্গে জোট গড়ার আনুষ্ঠানিক ঘোষণা করে শনিবার মায়াবতী বলেন, ‘‘গুরু নরেন্দ্র মোদী আর চেলা অমিত শাহের ঘুম ছোটাতেই আমরা এই ঐতিহাসিক ঘোষণা করলাম। ১৯৯৩ সালে উত্তরপ্রদেশে জোট বেঁধেছিল সপা এবং বসপা। তখন উত্তরপ্রদেশে সরকার গড়েছিল এই জোট। সেই জোটের নেতৃত্বে ছিলেন কাঁসিরাম ও মুলায়ম সিংহ যাদব। এ বার আমরা যে জোট গড়লাম, তা মোদী-শাহের ঘুম ছোটাবে। কারণ, এই জোট সমাজের গরিষ্ঠ অংশের মানুষের জোট। উত্তরপ্রদেশের দলিত ও সংখ্যালঘু সম্প্রদায়ের মানুষের জোট।’’ পরে সপা নেতা অখিলেশ যাদব বলেন, ‘‘মায়াবতীর অসম্মান মানেই আমার অসম্মান।’’ লখনউয়ে এ দিন বেলা ১২টায় শুরু হয় মায়াবতী ও অখিলেশ সিংহ যাদবের যৌথ সাংবাদিক সম্মেলন। শুরু করেন মায়াবতী। বসপা নেত্রী বলেন, ‘‘আজকের মোদী সরকার অহঙ্কারী। তাই তাদের হারতে হবেই। সামনের লোকসভা ভোটে সপা এবং বসপা জোট বেঁধে লড়বে। আর সেটা হলে বিজেপিকে হারানো যাবে অনায়াসেই। তাই আমজনতার কথা মাথায় রেখেই এই জোট গড়ে তোলা হল।’’ তবে আসন্ন লোকসভা ভোটে মায়াবতী ও অখিলেশের জোট বাঁধার বিষয়টিকে এ দিন গুরুত্ব দিতে রাজি হননি উত্তরপ্রদেশের মুখ্যমন্ত্রী যোগী আদিত্যনাথ। তিনি বলেছেন, ‘‘তা সে কোনও জোটই হোক বা মহাজোট, ২০১৪ সালের চেয়েও এ বার ভাল করবে বিজেপি। বিরোধীদের যে কোনও জোট বা মহাজোটই রাজনৈতিক অস্থিরতার সৃষ্টি করবে। নৈরাজ্য আনবে। দুর্নীতি বাড়বে। কারণ, যাঁরা জোট বাঁধছেন, তাঁরা কেউই একে অন্যকে পছন্দ করেন না।’’ গত লোকসভা ভোটে উত্তরপ্রদেশের ৮০টি আসনের মধ্যে ৭৩টিতে জয়ী হয়েছিল বিজেপি আর তার শরিক দল আপনা দল। মুছে গিয়েছিল বসপা। সপা পেয়েছিল ৫টি আর কংগ্রেস জয়ী হয়েছিল মাত্র ২টি আসনে। এ দিন সাংবাদিক সম্মেলনে মায়াবতীর দাবি, সপা-বসপা জোট উত্তরপ্রদেশে একটি ভোটও বিজেপির দিকে যেতে দেবে না। কোনও আসনে জিততে হলে ইভিএমে কারচুপি করতে হবে বিজেপিকে। তিনি জানান, রাজ্যের মোট ৮০টি লোকসভা আসনে কে কোথায় লড়বেন, তা চূড়ান্ত হয়ে গিয়েছে। অমেঠী আর রায়বরেলী আসনে কোনও প্রার্থী দেবে না জোট। রাহুল গাঁধী ও সনিয়া গাঁধীর ওই দু’টি আসন ছাড়া আর দু’টি আসন ছোট শরিকদের ছেড়ে দেবে সপা-বসপা জোট। বাকি ৭৬টি আসনে জোটের দুই শরিক বসপা এবং সপা ৩৮টি করে আসনে প্রার্থী দাঁড় করাবে। কেন কংগ্রেসকে নেওয়া হল না এই জোটে, এ দিন তার কারণ জানাতে গিয়ে মায়াবতী বলেন, ‘‘কেন্দ্রে বিজেপি আর কংগ্রেস, একই মুদ্রার এ-পিঠ আর ও-পিঠ। ওই দুই সরকারের আমলেই প্রচুর দুর্নীতি হয়েছে। বিরোধীদের উৎপীড়ন করে চলেছে বিজেপি। বিজেপি জমানায় মহিলা ও গরীবদের উপর অত্যাচার চলছে। আর কংগ্রেসের সময় দেশে জারি হয়েছিল জরুরি অবস্থা। বিজেপির সময় রাফাল আর কংগ্রেসের সময় বফর্স। দুই সরকারের আমলেই হয়েছে একের পর এক কেলেঙ্কারি।’’ মায়াবতীর পর সাংবাদিক সম্মেলনে বলতে শুরু করেন সপা নেতা অখিলেশ যাদব। অখিলেশ বলেন, ‘‘এই জোট ভাঙার জন্য পর্দার পিছন থেকে ষড়যন্ত্র চালাচ্ছে বিজেপি। আপনারা সতর্ক থাকুন। গোটা দেশে অরাজকতার বাতাবরণ। হাসপাতালে রোগীদের চিকিৎসার আগে তাঁদের জাতপাত জানতে চাওয়া হচ্ছে। গরীব চাষি আত্মহত্যা করছেন। নিরীহদের এনকাউন্টার করা হচ্ছে। ঘৃণা, বিদ্বেষ ছড়ানো হচ্ছে দেশজুড়ে। তার অবসান ঘটাতেই এই জোট।’’